CELEX: 32020D1016
Language: lv
Date: 2020-06-24 00:00:00
Title: Eiropas Centrālās bankas Lēmums (ES) 2020/1016 (2020. gada 24. jūnijs) par Eiropas Centrālās bankas un Hrvatska narodna banka ciešas sadarbības izveidošanu (ECB/2020/31)

13.7.2020   
               
               
                  LV
               
               
                  Eiropas Savienības Oficiālais Vēstnesis
               
               
                  LI 224/4
               
            
         EIROPAS CENTRĀLĀS BANKAS LĒMUMS (ES) 2020/1016
         (2020. gada 24. jūnijs)
         par Eiropas Centrālās bankas un Hrvatska narodna banka ciešas sadarbības izveidošanu (ECB/2020/31)
         EIROPAS CENTRĀLĀS BANKAS PADOME,
         ņemot vērā Līgumu par Eiropas Savienības darbību,
         ņemot vērā Padomes Regulu (ES) Nr. 1024/2013 (2013. gada 15. oktobris), ar ko Eiropas Centrālajai bankai uztic īpašus uzdevumus saistībā ar politikas nostādnēm, kas attiecas uz kredītiestāžu prudenciālo uzraudzību (1), un jo īpaši tās 7. pantu,
         tā kā:
         
                     (1)
                  
                  
                     Horvātijas Republika 2019. gada 27. maijā iesniedza Eiropas Centrālajai bankai (ECB) lūgumu par ECB un Hrvatska narodna banka (tālāk tekstā – “HNB”) ciešas sadarbības izveidošanu saskaņā ar Regulas (ES) Nr. 1024/2013 7. pantu.
                  
               
                     (2)
                  
                  
                     Horvātijas Republika 2019. gada 12. jūlijā un 2020. gada 7. aprīlī pieņēma attiecīgos nacionālos tiesību aktus, lai nodrošinātu, ka HNB būs pienākums attiecībā uz uzraudzītajām iestādēm veikt jebkādus ECB prasītos pasākumus un ka saskaņā ar Regulu (ES) Nr. 1024/2013 pieņemtie ECB tiesību akti ir saistoši un izpildāmi Horvātijas Republikā. ECB izvērtējusi šos tiesību aktus, ņemot vērā arī to īstenošanu praksē
                  
               
                     (3)
                  
                  
                     ECB 2020. gada 5. jūnijā pabeidza noteiktu kredītiestāžu, kuras veic uzņēmējdarbību Horvātijas Republikā, visaptverošu novērtējumu. Tajā pašā dienā HNB apstiprināja visaptverošā novērtējuma rezultātus.
                  
               
                     (4)
                  
                  
                     ECB 2020. gada 16. jūnijā informēja Horvātijas Republiku par lūguma izveidot ciešu sadarbību sākotnējo novērtējumu, sniedzot tai iespēju paust savu viedokli. Horvātijas Republika atbildēja 2020. gada 20. jūnijā, piekrītot novērtējumam un nesniedzot komentārus.
                  
               
                     (5)
                  
                  
                     Saskaņā ar Lēmuma ECB/2014/5 (2) 5. panta 1. punktu, ja ECB secina, ka Regulas (ES) Nr. 1024/2013 7. panta 2. punkta a)–c) apakšpunktā noteiktie kritēriji ir ievēroti, ECB pieņem pieprasītājai dalībvalstij adresētu lēmumu, ar ko izveido ciešu sadarbību.
                  
               
                     (6)
                  
                  
                     Lēmuma ECB/2014/5 5. panta 2. punktā noteikts, ka lēmumā, ar ko izveido ciešu sadarbību, jānorāda uz kārtību, kādā notiks uzraudzības uzdevumu nodošana ECB, un dienu, kurā sāksies cieša sadarbība,
                  
               IR PIEŅĒMUSI ŠO LĒMUMU.
         
            1. pants
            ECB un HNB ciešas sadarbības izveidošana
            
               1.   Pamatojoties uz Horvātijas Republikas sniegto informāciju, ECB secina, ka ir ievēroti Regulas (ES) Nr. 1024/2013 7. panta 2. punkta a)–c) apakšpunktā noteiktie kritēriji ciešas sadarbības izveidošanai ar HNB.
               
            
            
               2.   Saskaņā ar Regulas (ES) Nr. 1024/2013 7. panta 2. punktu ar šo lēmumu tiek izveidota cieša sadarbība starp ECB un HNB, lai veiktu uzdevumus Regulas (ES) Nr. 1024/2013 4. panta 1. punktā, 4. panta 2. punktā un 5. pantā minētajās jomās attiecībā uz uzraudzītajām iestādēm, kas veic uzņēmējdarbību Horvātijas Republikā.
            
         
         
            2. pants
            Definīcijas
            Šajā lēmumā piemēro definīcijas, kas iekļautas Eiropas Centrālās bankas Regulā (ES) Nr. 468/2014 (ECB/2014/17) (3).
         
         
            3. pants
            Godprātīgas sadarbības un informācijas sniegšanas pienākums
            Ar šī lēmuma piemērošanas dienu uz ECB un HNB attiecas godprātīgas sadarbības pienākums un pienākums sniegt informāciju, pamatojoties uz Regulas (ES) Nr. 1024/2013 6. panta 2. punktu.
         
         
            4. pants
            ECB un HNB ciešas sadarbības sākuma datums
            
               1.   ECB un HNB ciešas sadarbības sākuma datums ir 2020. gada 1. oktobris.
            
            
               2.   Neierobežojot 1. punktu, lai saskaņā ar Regulas (ES) Nr. 468/2014 (ECB/2014/17) 110. pantu identificētu nozīmīgas uzraudzītās iestādes, kas veic uzņēmējdarbību Horvātijas Republikā, par ECB un HNB ciešas sadarbības sākuma datumu uzskata šī lēmuma piemērošanas datumu.
            
         
         
            5. pants
            Uzraudzības uzdevumu nodošanas ECB kārtība
            
               1.   Ar 2020. gada 1. oktobri ECB veic uzdevumus Regulas (ES) Nr. 1024/2013 4. panta 1. punktā, 4. panta 2. punktā un 5. pantā minētajās jomās attiecībā uz uzraudzītajām iestādēm, kas veic uzņēmējdarbību Horvātijas Republikā.
            
            
               2.   Attiecīgi no minētā datuma:
               
                           a)
                        
                        
                           
                              HNB pārstāvis piedalās un izmanto balsstiesības Uzraudzības valdē saskaņā ar Regulas (ES) Nr. 1024/2013 26. pantu;
                        
                     
                           b)
                        
                        
                           
                              HNB pārstāvis piedalās un attiecīgos gadījumos izmanto balsstiesības Uzraudzības valdes Vadības komitejā saskaņā ar Eiropas Centrālās bankas Uzraudzības valdes reglamenta 11. un 12. pantu (4);
                        
                     
                           c)
                        
                        
                           attiecībā uz ar prudenciālo uzraudzību saistītiem politikas jautājumiem HNB pārstāvji piedalās citās komitejās un apakšstruktūrās, kuras palīdz ECB darbā saistībā ar uzdevumiem, kas ECB uzticēti ar Regulu (ES) Nr. 1024/2013, saskaņā ar to iekšējiem noteikumiem.
                        
                     
            
               3.   Neierobežojot 2. punktu, ar šī lēmuma piemērošanas datumu HNB pārstāvis Uzraudzības valdē piedalās un izmanto balsstiesības apspriedēs par ECB norādījumu pieņemšanu, lai saskaņā ar Regulas (ES) Nr. 468/2014 (ECB/2014/17) 110. pantu identificētu nozīmīgas uzraudzītās iestādes, kuras veic uzņēmējdarbību Horvātijas Republikā.
            
            
               4.   Pēc tam, kad paziņoti norādījumi, kurus ECB nosūtījusi HNB par nozīmīgu uzraudzīto iestāžu, kas veic uzņēmējdarbību Horvātijas Republikā, identificēšanu saskaņā ar Regulas (ES) Nr. 468/2014 (ECB/2014/17) 110. pantu, HNB ieceļ attiecīgo kopējās uzraudzības komandu apakškoordinatorus saskaņā ar Regulas (ES) Nr. 468/2014 (ECB/2014/17) 115. panta 3. punktu un bez kavēšanās par iecelšanu informē ECB.
            
            
               5.   Pēc tam, kad paziņoti norādījumi, kurus ECB nosūtījusi HNB par nozīmīgu uzraudzīto iestāžu, kas veic uzņēmējdarbību Horvātijas Republikā, identificēšanu saskaņā ar Regulas (ES) Nr. 468/2014 (ECB/2014/17) 110. pantu, HNB jebkuru formāli uzsāktu uzraudzības procedūru, kurai nepieciešams lēmums, bet kuru nevar noslēgt pirms 2020. gada 1. oktobra, identificē kā nenoslēgtu procedūru saskaņā ar Regulas (ES) Nr. 468/2014 (ECB/2014/17) 48. pantu. Nenoslēgto procedūru identifikācija ietver procedūras, kas attiecas uzdevumu izpildi Regulas (ES) Nr. 1024/2013 4. panta 1. punkta a) apakšpunktā un 4. panta 1. punkta c) apakšpunktā minētajās jomās.
            
         
         
            6. pants
            Stāšanās spēkā
            Šis lēmums stājas spēkā četrpadsmitajā dienā pēc tā publicēšanas Eiropas Savienības Oficiālajā Vēstnesī.
         
         
            Frankfurtē pie Mainas, 2020. gada 24. jūnijā
            
               
                  ECB prezidente
               
               Christine LAGARDE
            
         
         
            (1)  OV L 287, 29.10.2013., 63. lpp.
         
         
            (2)  Eiropas Centrālās bankas Lēmums 2014/434/ES (2014. gada 31. janvāris) par ciešu sadarbību ar nacionālajām kompetentajām iestādēm iesaistītajās dalībvalstīs, kuru valūta nav euro (ECB/2014/5) (OV L 198, 5.7.2014., 7. lpp.).
         
            (3)  Eiropas Centrālās bankas Regula (ES) Nr. 468/2014 (2014. gada 16. aprīlis), ar ko izveido Vienotā uzraudzības mehānisma pamatstruktūru Eiropas Centrālās bankas sadarbībai ar nacionālajām kompetentajām un norīkotajām iestādēm (VUM pamatregula) (ECB/2014/17) (OV L 141, 14.5.2014., 1. lpp.).
         
            (4)  Eiropas Centrālās bankas Uzraudzības valdes reglaments (OV L 182, 21.6.2014., 56. lpp.).